ጠቅላይ ሚኒስትር አብይ አህመድ ከሶማሊላንድ ፕሬዝዳንት ጋር ተወያዩ
ጠቅላይ ሚኒስትር ዶክተር አብይ አህመድ የሶማሊላንድ አስተዳደር ፕሬዝዳንት ሙሴ ቢሂ አብዲንና ልዑካቸውን በጽህፈት ቤታቸው ተቀብለው አነጋገሩ።ሁለቱ ወገኖች በሀገራቱ መካከል ያለውን የህዝብ ለህዝብ ግንኙነት ይበልጥ ማጠናከር፣ በሶማሊላንድ የሚገኙ ኢትዮጵያውያንን ደህንነት ማስጠበቅና በሰላምና ደህንነት ዙሪያ ተባብሮ መሥራት ላይ ተወያይተው በስምምነት ላይ ደርሰዋል።ፕሬዝዳንት ሙሴ በበኩላቸው ጠቅላይ ሚኒስትር ዶክተር አብይ ለቀጠናው ውህደት የወሰዷቸውን ርምጃዎች በማንሣት አስተዳደራቸው ከሶማሊያ መንግሥት ጋር በይበልጥ ተቀራርቦና አብረው እንዲሠሩ ዶክተር አብይ ያቀረቡትን ጥሪ እንደሚቀበሉ ገልጸዋል።በተጨማሪም ወደፊት በጋራና በተናጠል ቀጣይ ውይይቶችን ለማካሄድ ተስማምተዋል።በመጭረሻም ሁለቱ ወገኖች ስለ ወደብ አጠቃቀምና ሌሎችም የኢኮኖሚ ትሥሥር ላይ ውይይት አድርገዋል፡፡ (ምንጭ፡-የጠቅላይ ሚኒስትር ጽ/ቤት)